Papersnake/gushiwen huggingface dataset:
寄从叔
杜荀鹤（唐代）

三族不当路，长年犹布衣。苦吟天与性，直道世将非。

雁夜愁痴坐，渔乡老忆归。为儒皆可立，自是拙时机。
题高寄泉孝廉柳桥晴絮图 其五
李承谟（清代）

离情一语一踌躇，况复将情入画图。此去三沽风景好，夕阳飞絮乱平芜。
将发朝鲜留别东士大夫 其二
周家禄（清代）

王师七月下东方，国难悬知痛未忘。岂有亡人仇卫辄，似闻故剑在昭阳。

檀君废壤关时局，卫满荒营彻旧防。宵旰两宫频左顾，诸君何以副尊王。
月夜东池赏白莲
刘子寰（宋代）

巉巉彼姝子，玉艳明清波。素云裁广袖，渌水覆青罗。

秀色妙天裁，清香凉思多。驾言从之游，夜蟾生庭柯。

徘徊碧云暮，怅望采菱歌。常恐秋节晚，零落委寒莎。

踌躇思折赠，达夕成长哦。非君盛才藻，如此粲者何。
依韵和施正臣游圣果寺二首 其一
沈遘（宋代）

盘崖绝巘与天通，汗漫烟霞谢世笼。耸起浮图山突兀，自然衙石玉青葱。

古人兴废千年上，游客登临一啸中。谁为燕然愧班窦，弧城羁据亦铭功。
雨后东园
刘攽（宋代）

雨后重来春更深，梅花似雪柳如金。青天白日燕雀语，杳杳归鸿风外音。
题仁义驿岁寒堂范文正公所植六松
李纲（宋代）

江驿森森六本松，蜿蜒枝干走虬龙。烟滋鳞甲苍颜老，云惹须髯美荫浓。

独立雪霜君子操，曾因风雨大夫封。不栽桃李追时好，叹息前贤意可宗。
次韵蒲大受书怀十首 其十
郭印（宋代）

蒲郎吾畏友，诗句屹长城。道义千钧重，功名一羽轻。

邓攸无后嗣，卢老是前生。世路羊肠剧，君心若砥平。
偈颂一百一十七首
释绍昙（宋代）

九旬禁足山嫌多，那更重加一月遥。
不解六根门互用，蜡人铁做也应消。
次韵行中龙图游后浦六首 其四
郭祥正（宋代）

巨镇还须济世才，要宾览古笑谈开。蜀山迥出千螺秀，肥水长萦一带回。

犹有金城藏后浦，不唯铜雀起高台。异时争战归何处，秋雁年年去复来。
次韵王适雪晴复雪二首
苏辙（宋代）

骄阳得一雪，逾尺应更好。
晨兴视窗隙，惊见晴霞杲。
九衢无停迹，狼籍须一扫。
空余浩然气，凛凛接清昊。
余寒薄虚室，一静解群燥。
晨炊晚未供，客馈惭草草。
试脱身上衣，行问酒家保。
孤吟击槁木，大笑称有道。
人生但如此，富贵何用祷。
所思独未见，耿耿屡怀抱。
同云自成幄，飞雪来无根。
一为清风卷，坐见东方暾。
重阴偶复合，飞霰满南轩。
油然青春意，已见出土萱。
老病一不堪，惟恃浊酒温。
开户理松菊，扫荡无遗痕。
卷舒朝夕间，谁识造化元。
乾坤本何施，中有神怪奔。
万物极毫末，颠倒何足掀。
老农但知种，荷锄理南园。
和主司王起（一作和主司酬周侍郎）
林滋（唐代）

龙门一变荷生成，况是三传不朽名。美誉早闻喧北阙，

颓波今见走东瀛。鸳行既接参差影，鸡树仍同次第荣。

从此青衿与朱紫，升堂侍宴更何营。
答福唐林氏兄弟诗 其一
卢琦（元代）

大听听若聋，志士时若瘖。所以陶渊明，趣得无弦琴。

悠悠南山陶，采采黄菊金。归来一篇词，千载犹赏音。

抱病者奔驰，愧古仍愧今。海东有双凤，羽洒元气湿。

高阁五云端，一飞九千尺。下视燕雀曹，蓬蒿自相习。

高冈时一鸣，唧唧俱敛翼。今年西北去，去年东南征。

江山南北路，历历俱动情。官程不暂停，日没仍夜行。

空江风露下，旷野河汉倾。浮云隔海岱，明月知我心。
武溪
李渤（唐代）

扁舟初泛入泷船，隐约乘槎上汉年。岸狭束成三级浪，山高分汉一毫天。

扫开盘石那无酒，流出桃花恐有仙。青史若能留姓字，直须来此钓溪烟。
夏日金陵制幕即事
王同祖（宋代）

荷花池畔竹凉床，一枕闲消夏日长。
燎过水沉天正午，旋移小艇采莲房。
还刘秀才文卷
王庭圭（宋代）

君家迩来妙人物，叔父风流更超绝。中兴天子搜群材，龙虎同年收羯末。

我识君家铁面公，当年作赋声摩空。君今祖袭乃复尔，自出机杼成家风。

惠我新编盈大轴，武库五兵森在目。纵横璀璨不知名，玄圃昆山皆积玉。

文章磨治欲无瑕，要如春风开百花。笔端著力觑天巧，自我秀发成嘉葩。
送左行人使琉球
李东阳（明代）

鲸波淼淼接天遥，海国尘空瘴疠消。贡赋远通中服地，册书元自大宗朝。

南船去日占风信，北阙归时望斗杓。但使行囊无薏苡，岭头铜柱不须标。
过金陵舟畔见落花
黄锡朋（清代）

莺飞草长春无主，愁绝江南三月时。莫为残红怨憔悴，东君遗恨落花知。
鬻庐
宋氏（宋代）

自欢年刺骨贫，吾庐今已属西邻。
殷勤说与东园柳，他日相逢是路人。
石门歌
释有需（宋代）

吾结草庵蔡溪侧，四顾峰峦皆峭壁。石门千仞锁天津，来者欲峭那措足。

住此庵中是何缘，不诗不颂亦不禅。饥来苦菜和根煮，叠石为床困即眠。

日照诸峰阴羃羃，负暄孤坐情何适。驯伏珍禽趁不飞，猿猱扪我衣中虱。

闲支瘦筇六七尺，山行野步扶危力。披云入草不辞劳，逢人打破修行窟。

或停松，或坐石，静听溪泉漱鸣玉。源深洞邃来不休，声声奏尽无生曲。

杂羽流商谁辨的，五音六律徒敲击。有时乘兴上高峰，大笑狂歌天地窄。
重九次七兄韵
周必大（宋代）

追欢尊有酒，适兴乐无荒。风雨如知节，埙篪共陟冈。

凭高临雁翅，履险失羊肠。醉墨淋漓处，珍材费乐浪。
次韵何茂恭永新见寄之什
喻良能（宋代）

起家从吏役，宁为贪无鱼。
游乐废山泽，怀归畏简书。
文章簿领外，风采折腰馀。
卧辙从兹始，为谋未觉疏。
二月十九日同耕民间步东郊晚眺沙河 其一
厉鹗（清代）

雨多常禁足，及此出郊看。风力暄犹劲，天容霁始宽。

波神青栎庙，田祖白茅坛。讵学怀砖俗，班春话好官。
题茂林
郑一统（明代）

洪波撼石响琳琅，细雨凄林色郁苍。林密有溪穿水洞，石平随意作鱼梁。

桐江竟系炎光鼎，清渭全苏赪尾鲂。心迹未须论出处，一蓑风月想馀芳。
过中渡二首 其二
欧阳修（宋代）

得归还自叹淹留，中渡桥边柳拂头。记得来时桥上过，断冰残雪满河流。
查赈所见
唐锡晋（清代）

轻车简从出郊圻，历遍茅檐与枳篱。斸露半筐茅有脊，迎风一路树无皮。

千般鹄面窥门早，百结鹑衣出户迟。更有不堪倾听处，编芦将裹未埋尸。
八月十四夜月下闻秋声
仇远（元代）

中秋才一宿，此夜已圆明。
星斗何曾见，云烟不敢生。
黄花千万粟，白发两三茎。
愁听东南角，奔腾风雨声。
弈棋有感
姚勉（宋代）

奕秋鸿鹄未须惊，一着才差败一枰。
不信但来茅屋里，纸棋盘上看输赢。
次韵夏倪均父见和辕字韵诗六首 其二
赵鼎臣（宋代）

南都词赋旧传闻，但有风流梗槩存。花径逢春张锦绣，竹林过雨长儿孙。

跨城楼观云连夜，隔岸人家水映门。正要子诗弹压在，不应无事滞轮辕。
早雾
韩淲（宋代）

雾气浑浑晓未收，不知苑外与山头。瓶花忽见花梢湿，画出春风一段愁。
闻鹤
施枢（宋代）

谁家嘹唳九皋声，客梦初回晓帐清。
结表不知仙路远，刚随寒角转残更。
寄赤城新珩讲师
释行海（宋代）

塔耸霞标在上头，杖藜犹记昔年游。
月生丹井树林静，烟新碧桃溪涧幽。
夜讲石筵龙象集，昼吟岩宇鬼神愁。
思君每欲寻君去，水阔山遥两鬓秋。
长洲 其二
杨备（宋代）

花光带露柳凝烟，茂苑笙歌已沸天。有客寻春拚一醉，青楼红粉洞中仙。
暮春吟
邵雍（宋代）

许大春工造物华，一场狼藉但堪嗟。
群芳委尽绿阴密，游骑去残红日斜。
台上喧呼成蝶梦，眼前零落空杨花。
人间万事卒如此，□□庄□□□□。
葛岭
董嗣杲（宋代）

白云几叠翠岚重，往往疏钟出梵宫。
石骨谁人镌佛像，岭头何处觅仙翁。
楼台水月丹青地，帘幕莺花锦绣丛。
游子莫支苍竹去，风雷容易起虚空。
涵秋阁诗为严居士作 其二
袁昶（清代）

南城有佳处，潢水深几曲。乍断游人至，何殊郑君谷。

烟中人语游，微霜渍松竹。时得刘龚来，三径放远目。

朝听东林梵，暝还西斋宿。犹怜江上居，荒池蔓寒菊。

我亦离乡客，社燕思旧屋。相期脱世议，澹与返初服。

岁寒非峻节，纯懿天所福。
九日忆砚山旧居
姚合（唐代）

帝里闲人少，谁同把酒杯。砚山篱下菊，今日几枝开。

晓角惊眠起，秋风引病来。长年归思切，更值雁声催。
江城梅花引
刘炳照（清代）

长堤垂遍柳千条。是情苗。是愁苗。恰似盈盈，十五女儿腰。

转瞬絮飞春欲晚，更无奈，送行人、向灞桥。

灞桥。灞桥。尽魂销。风又飘。雨又飘。绾也绾也，绾不住、离思迢迢。

归梦无端，暗逐广陵潮。愁缕情丝拌割断，还只怕，没并州、快剪刀。
天井关
韦庄（唐代）

太行山上云深处，谁向云中筑女墙。短绠讵能垂玉甃，

缭垣何女学金汤。劚开岚翠为高垒，截断云霞作巨防。

守吏不教飞鸟过，赤眉何路到吾乡。
赠陈尚质司训嘉鱼
林光（明代）

际会千年亦几时，为贫那择一官卑。送君惊醒嘉鱼梦，黄鹤楼前铁笛吹。
池上曲
释斯植（宋代）

晓雨生池荷，圆珠漾新绿。
入手不成珠，空歌彩莲曲。
荀麾使座上得报原谪镇远府通判高君
周瑛（明代）

玉树丰姿初识韩，别离颇觉此情难。烟含山色孤城晚，雨挟溪声两鬓寒。

黔郡诗篇收旧稿，青州邸报有新欢。临行赠处无他说，忠孝相期此肺肝。
梅
刘辰翁（宋代）

花前速到速到，月下一杯一杯。好语被人道尽，簪花步月归来。
题灵隐寺
王予可（宋代）

游山无处浣尘埃，出郭寻幽入翠苔。
众水尽从双涧去，一峰元翠五天来。
行春人散题名在，坐夏僧閒吸讲回。
清磬一声猿鸟寂，石楠花落满经台。
赠范纬文秀才
楼钥（宋代）

中兴道士以牛鸣，淡墨百果尤著声。
妙入神品仍有灵，我不识著钦其名。
曾得乌犍两横轴，又有石榴才一幅。
武昌使君旧寄诗，末言秀才乃其族。
忽有纬文来款门，自言真是当家孙。
口诵罗诗若翻水，他诗历历俱能言。
一见前画叹真迹，愿得生绡奋吾笔。
为作来禽对石榴，一扫横枝生意出。
我诗不工人已陈，有诗岂复能动人。
为君一写史君语，更求知己如罗君。
郴江百咏并序·孝妇冢
阮阅（宋代）

国史班班有旧闻，欲将重说与郴人。
教知蔡妇潸然意，可比神仙噀酒神。
九月十四日赵尔锡西庄泛舟和涯翁韵 其三
顾清（明代）

好在邻庄树，亭亭玉立身。独游无我拒，往事复谁颦。

山果红疑橡，汀花白是蘋。板桥深涧里，应有武陵人。
普照僧生云轩云闲阁
洪咨夔（宋代）

雨来山出云，雨过云归海。
悠然天地间，得此大自在。
寻雍尊师隐居
李白（唐代）

群峭碧摩天，逍遥不记年。
拨云寻古道，倚石听流泉。
花暖青牛卧，松高白鹤眠。
语来江色暮，独自下寒烟。
述怀呈十七家叔
陈与义（宋代）

儿时学道逃悲欢，只今未免忧饥寒。
浮生万事蚁旋磨，冷官十饥鱼上竿。
竹林步兵亦忍辱，长安闭门出无仆。
门前故人拥庐儿，政坐向来甘碌碌。
公不见古人有待良不多，利名溺人甚风波。
垂露成帏仲长统，明月为烛张志和。
尘中别多会日少，世事欲谈何可了。
胸中万卷已无用，劝公留眼送飞鸟。
两翁观光今几时，赋归有约时已稽。
未暇藏身北山北，且须觅地西枝西。
愿从我翁归洗耳，不用妓女汙山水。
肩舆亦莫要仆夫，自有门生与儿子。
相和歌辞·善哉行
僧齐己（唐代）

大鹏刷翮谢溟渤，青云万层高突出。下视秋涛空渺弥，
旧处鱼龙皆细物。人生在世何容易，眼浊心昏信生死。
愿除嗜欲待身轻，携手同寻列仙事。
再游蒋山
李流谦（宋代）

江南春晚见芳菲，雪白梨花照客衣。
步步求来诸佛记，尘尘全现祖师机。
不禁战作山河老，犹说经纶俎豆非。
共饮名园那惜醉，落红故故傍愁飞。
百籁坐自吟
胤禛（清代）

飒然一派起秋林，相和无人竟夕吟。落叶萧萧声乍隐，悬泉㶁㶁响堪寻。

悠扬岂似临风笛，断续非关捣练砧。默坐寂寥听不厌，恍于静里得空心。
木兰花慢 湖上桃花开时北游
陈曾寿（清代）

向湖山小别，新雨罢、更提壶。正千树桃花，一堤杨柳，围绕吾庐。

春光十分秾冶，算今生、好梦未模糊。莫把逃禅心事，等閒说与西湖。

愁予。渺渺向征途，天际片云孤。只斜阳影里，声声啼鴂，暗暗平芜。

春归我行未已，问天涯、何处是幽居。欲寄断红消息，临流还倩愁鱼。
客中守岁（在柳家庄）
白居易（唐代）

守岁尊无酒，思乡泪满巾。
始知为客苦，不及在家贫。
畏老偏惊节，防愁预恶春。
故园今夜里，应念未归人。
王周士以幅素图万石岩见示
李纲（宋代）

不须避世向桃源，自有岩中小洞天。漱石枕流尘境外，巢云卧月玉峰前。

高怀肯顾三千石，福地真同十九泉。小隐羡君诚得计，我方忧惴老江边。
顷年尝与董伯孙数子猎兔抵马栏今日重来解鞍
郑獬（宋代）

昔年尝臂海东鹘，醉客高飞铁马群。
今日见君题壁处，自怜曾是旧将军。
题弥勒院
章孝参（宋代）

桥通流水绿溶溶，殿阁穹然镇象龙。
半壁石桥通雪窦，一龛丽室占雷峰。
挂岩屋似六和塔，入路门如九里松。
遥想空庭明月夜，浮屠桂树影重重。
贼臣刘豫挟虏骑犯两淮天子亲总六师出征贼骑摧衄宵遁銮舆既还效杜拾遗作欢喜口号十二首 其四
刘一止（宋代）

将相佥谋互往来，一时肝胆绝嫌猜。颇闻追骑三方出，不遣淮壖疋马回。
寄怀元美
许邦才（明代）

鸿雁惊秋海上还，片云孤月蓟门关。
无端昨夜西窗梦，不道千山与万山。
又和后九首
刘克庄（宋代）

自遣病魔病竖，不干药上药王。
洗眼菊泉旧本，照怀蓉月新凉。
清明后题
倪瓒（元代）

野棠花落又清明，杨柳青青人耦耕。春物阑珊成底事，半江疏雨暮潮平。
偈颂六十五首 其二十
释咸杰（宋代）

元正一旦，万事成办。大乘小乘，井索钱贯。更问佛法如何，也是秦时𨍏轹钻。
八月初十日夜露坐场圃新月半破前溪夜舂俯仰
舒岳祥（宋代）

露圳堕清响，隔烟闻暝春。
夕岚那可拨，月照山重重。
句
俞君锡（宋代）

半身长在旅，何日定还家。
奉上铁崖先生文署
子贤（元代）

晏岁曾逢张外史，梅边日日说廉夫。文章气逸江东□，□字工廉海上苏。

把酒远山当夕照，弹琴修竹散烦纡。不才驽马劳青眼，便作人间汗血驹。
送皇甫冉往白田
崔峒（唐代）

江边尽日雉鸣飞，君向白田何日归。楚地蒹葭连海迥，

隋朝杨柳映堤稀。津楼故市无行客，山馆空庭闭落晖。

试问疲人与征战，使君双泪定沾衣。
颂古一百首
释智愚（宋代）

有问自知无答处，却将柏树当门庭。
摇风摆雨经年久，不似松根有茯苓。
啗荔子戏作
晁公溯（宋代）

已觉香皮腥染乾，渐忧熟颗鸟衔残。
高攀上帝经云朵，笑撮仙人白玉丹。
点绛唇·昏晓相催
赵孟＊（元代）

昏晓相催，百年窗暗窗明里。人生能几。赢得貂裘敝。富贵浮云，休恋青绫被。归欤未。放怀烟水。不受风尘眯。
遇知行简陈广文
薛瑄（明代）

岂不闻北海鹏。扶摇一夕起，抟击九万程。又不见渥洼驹。

朝饮击海水，暮宿昆崙墟。古来磊落奇男子，变化腾骧亦如此。

英风激烈干云霄，伟绩轩轰冠青史。我昔年少天下游，大河南北西梁州。

望远将登岱岳顶，观澜欲泛溟渤流。尔来战艺梁园日，秋月离离桂花实。

更随春水到龙门，一跃风涛生霹雳。中间敛翼就閒居，峨冠且复歌唐虞。

半载悠悠客京索千钱，僦得城南庐。城南之庐绝萧洒，开门直见南山下。

南山朝青暮亦青，人情谁似山光者。陈夫子，儒之豪，早年独步亨衡高。

雄文应不让班马，清词真可追风骚。籍籍才名三十载，到处菁莪秀而蔼。

春生杖屦乐薰陶，霜吼金钟共倾骇。众人视我同众人，先生视我情何真。

乃悟知音古来少，伯牙独与钟期亲。先生剩注樽中绿，我为先生歌一曲。

老天生才既有需，岂向尘埃长碌碌。一歌既竟还复歌，歌长此意将如何。

残冬便须终日酩酊醉，春来喜见万里风云多。
宣城花
苏为（宋代）

宣城花叠嶂，楼前族绮霞。
若非翠露陶潜柳，即是红藏小谢家。
题许子正处士新池
刘威（唐代）

坐爱风尘日已西，功成得与化工齐。巧分孤岛思何远，

欲似五湖心易迷。渐有野禽来试水，又怜春草自侵堤。

那堪更到芙蓉拆，晚夕香联桃李蹊。
钱湖草堂次仲灵韵
释惟晤（宋代）

雪满西山春未归，泉声冻咽鸟声稀。静观眼境人间渺，驱逐诗魔天外飞。

一饱每将松作饭，大寒重换纸为衣。我怜诗是君家事，更约论心极细微。
辟雍六章章八句
李梦阳（明代）

天子至止，于彼群雍。和鸾央央，其来雍雍。象辂金衡，有苍其龙。

其于庙宫，是依是崇。

吉日维申，修我元祀。皇祀设乐，镛鼓万舞。有筐有篚，以享以祀。

群执肃肃，秉德弗渝。

维其观者，三氏孙子。其冠峨峨，来忻来止。翩役凤鸟，集于东林。

绎其观者，其烂如云。

自门徂基，辟俨若思。青衿济济，以辟以师。爰命祭酒，司业拜手。

吁哉嘉谋，作民元后。

帝若曰都，戎言式弘。匪道何程，匪猷曷承。载弼元理，维协乃有。

众拜稽首，天子万寿。

旟旐旆旆，渊渊代鼓。皇发辟雍，用惠下土。自天降休，丰年穰穰。

蔼蔼王多吉人，四国用康。
菩萨蛮（湖南道中）
刘辰翁（宋代）

黄鸡喔喔催人起。困不成眠窗似水。清露不曾寒。朝来起自难。

家人当睡美。又忆归程几。不管湿阑干。芙蓉花自看。
次韵杨宰捕蝗宿竞岩四首
陈造（宋代）

去为民劳走险艰，停骖几问具茨山。
只今欲致贤劳谢，诗债徒能准数还。
游灵隐山
释智圆（宋代）

峭壁侵霄极，灵踪不厌寻。
闲思曾有梦，归隐岂无心。
绝壁烟霞丽，幽岩洞穴深。
那堪思慧理，残日白猿吟。
晚兴
方岳（宋代）

山淡长疑雨，看山自捻髭。
暝云延晚迳，秋蔓亚疏篱。
院静凉於水，人閒瘦似诗。
移床眠对竹，莫与俗人知。
和李献甫云顶
冯山（宋代）

举首看山不到山，每来留恨翠微间。禅关但有经年约，使传终微一日閒。

春到柏林香渺渺，雨馀岩漏泻潺潺。虎溪莫过虚邀客，猿鹤钟峰怅未还。
癸亥秋陪张丞相游西湖和周去华机宜韵二首
史尧弼（宋代）

幸陪双绝巘，偶念莽苍间。
野旱经时赤，行云尽日闲。
萧萧看脱木，悄悄对空山。
几欲兼忘去，江湖独往还。
早梅
孟浩然（唐代）

园中有早梅，年例犯寒开。
少妇曾攀折，将归插镜台。
犹言看不足，更欲剪刀裁。
近得石菖蒲胡伯镇见之谓必以锦石资藉乃可以久遽彻所有为贶仍枉佳句辄次韵奉谢
李之仪（宋代）

倒屣得小异，不言四时备。遗我百明珠，书窗遽增气。

石盆丛秀转光辉，携挈衰慵绝尘世。更烦藻思玄维持，纸上盆中尽珍琲。

他时相对擘麟脯，何必方平为绍介。
贺陈子扬致仕追赠父母二首
刘宰（宋代）

一念平生在报亲，九原今日喜追荣。
鼎来天上维新渥，足慰人追罔极清。
康乐兄弟傅绝唱，胡威父子擅清名。
君家盛事人难及，倦客闻风亦眼明。
奉和御制旋师喜捷
裴漼（唐代）

殊类骄无长，王师示有征。中军才受律，妖寇已亡精。

斩虏还遮塞，绥降更筑城。从来攻必克，天策振奇兵。
再和宰公二首
邓肃（宋代）

斗枢不见走蛇金，万里晴空无雨阴。
郗扇虽交更挥汗，嵩车才雨辄成霖。
诗如翻水惊黄绢，力可回天在赤心。
百里敢烦天下手，丰年无事但鸣琴。
有约
李檝（宋代）

杨柳垂堤水绕门，可人清景近黄昏。
明朝有约谁先到，手掐花梢记月痕。
一萼红 湖帆静淑合画群芳册，次姜白石韵
吴湖帆（清代）

伫花阴。系离愁几许，仙格借豪簪。涕泪家常，宫商国破，英气都簪消沈。

忆春草、闲吟自适，羡月满、枝上并栖禽。密护情同，暗浮香冷，何日重临。

回记去年元夜，有华镫照眼，玉笛吹心。疏影黄昏，纹窗绿惨，温梦轻徙难寻。

恨空负、林泉旧约，剩螺黛、残粉重千金。却怨修眉未舒，墨浅愁深。
金华谣为周斗垣学宪
董其昌（明代）

著处欢迎恐相失，金华千人万人出。旧恩耿耿新荣观，阡陌骈阗委虚室。

竹马儿童拥翠旌，章缝弟子看雄笔。依依棠树逼丰茸，朗朗玉山高崒嵂。

郢中飞雪再徵歌，黍谷驱寒为吹律。君不见黄次公，承恩召见明光宫。

五马俄纡丞相绶，颍川父老何当逢。又不见蜀文翁，明经奖士邹鲁同。

岂有皋比秋宪府，高悬水镜摩层空。何限尘埃腾宝剑，几从爨下赏枯桐。

八咏之楼可搥碎，力追正始还庞鸿。纵横越甸三千里，流风遗爱都如此。

畏垒兴思未足多，万潭沉石徒为尔。我亦谈经五伎穷，空山独往携孤筇。

文章有神交者道，尊前豁达开心胸。朱霞半天何历落，云梦八九殊春容。

一似鍧鈜万石钟，又似森梢百尺松。孔文举，郭林宗，千秋快士谁希踪。

平生不复骇真龙，神理绵绵欲往从。传闻胜事画难工，为赋菁莪继国风，谁其采之达九重。
送张少卿赴召十首
李新（宋代）

公子诗成轻万户，将军诺重过千金。
不烦县令前驱去，回采坚珉刻醉吟。
池上看金沙花数枝过酴醾架盛开二首
王安石（宋代）

酴醾一架最先来，夹水金沙次第栽。
浓绿扶疏云对起，醉红撩乱雪争开。
清泉亨老寄鼓枕二首
刘子翚（宋代）

蘧蘧一觉直千金，雅赠徒知感激深。
莫道林间高卧稳，忧时亦有枕戈心。
二月二十一日清明如樵展扫 其八
霍与瑕（明代）

独上高楼上，清歌一拊阑。鬓斑春冉冉，心远路漫漫。

旧壁留题壮，新亭纵饮难。吾衰知己甚，天暖觉偏寒。
孔雀
薛能（唐代）

偶有功名正俗才，灵禽何事降瑶台。天仙黼黻毛应是，

宫后屏帏尾忽开。曾处嶂中真雾隐，每过庭下似春来。

佳人为我和衫拍，遣作傞傞送一杯。
题于公花园
薛能（唐代）

含桃庄主后园深，繁实初成静扫阴。

若使明年花可待，应须恼破事花心。
眼儿媚
石孝友（宋代）

何须著粉更施朱。元不在妆梳。寻常结束，珊珊环佩，短短裙襦。

寻羞柳妒空撩乱，冰雪做肌肤。而今便好，小名弄玉，小字琼奴。
贺黄少府受辟
释绍嵩（宋代）

一鹗新收荐士书，从今价重百车渠。
麒麟步舞开天上，会见含香近紫虚。
赠高生
赵树吉（清代）

西江山水秀巉绝，高生晚出殊奇侅。少年从军缚裤褶，鸷若乳贙当羸骀。

匡庐落日揖帅府，帐前动色夸雄才。解鞍三载逐计吏，素衣几日生缁埃。

庙堂储英重芸馆，技擢晁贾登邹枚。凤池夺汝竟何意，百不一试谁能猜。

平生仇耻徒耿耿，湛卢绣涩空墙苔。心如绛蜡一寸短，中有万泪难成灰。

腐儒官贫日扫轨，昏昏梦堕故纸堆。旁人大笑不肯顾，独能折节无挤排。

园居相距三十里，我不一去君频来。论诗说剑气旁魄，駴怪僮仆藏婴孩。

朝为百篇暮千首，往往劖刻造化胎。昨从西麓造深翠，出入霞雪旋蠃螷。

眼明梯空望南岳，春阴迷合从无阶。朅来告我欲东逝，湖口有田多芋魁。

丈夫顑颔不称意，力耕垄亩宁沈埋。艰虞世宙足忧患，印累绶若知谁佳。

高生高生愿尔为不材，牺尊青黄天所灾。
山中即事
赵鼎臣（宋代）

山谷崎岖路寂寥，我行今日是何朝。春归阳木青先变，雪落阴崖冻不消。

迟日映云犹未暖，馀寒挟雨尚能骄。绝闻近舍村酤美，野老相逢苦见邀。
少年游·玉壶冰莹兽炉灰
欧阳修（宋代）

玉壶冰莹兽炉灰。人起绣帘开。春丛一夜，六花开尽，不待剪刀催。
洛阳城阙中天起，高下遍楼台。絮乱风轻，拂鞍沾袖，归路似章街。
送周寺丞宰新郑
梅尧臣（宋代）

仲冬言徂征，晓月在环玦。
京水生层冰，梅山见残雪。
县庭槐已古，堂壁碑未缺。
惟吾故交意，赠子以为别。
志峡船具诗。橹
王周（宋代）

用之大曰橹，冠乎小者楫。通津既能济，巨浸即横涉。

身之使者颊，虎之拏者爪。鱼之拨者鬣，弩之进者筴.

此实为相须，相须航一叶。
种柳三咏 其二
白居易（唐代）

从君种杨柳，夹水意如何。准拟三年后，青丝拂绿波。

仍教小楼上，对唱柳枝歌。
出清波门过净慈寺饮于京兆先祠庵
程敏政（明代）

一笑逢君似隔晨，相违惊是五回春。青峰湖上不改色，白发尊前无数新。

寝庙阴风瞻大老，梵宫斜日下游人。绕堤莫放篮舆速，偿我山中未了因。
己卯十月一日至燕越五日罹狴犴有感而赋
文天祥（宋代）

寥阳殿上步黄金，一落颠崖地狱深。
苏武窖中偏喜卧，刘琨囚里不妨吟。
生前已见夜叉面，死去只因菩萨心。
万里风沙知己尽，谁人会得广陵音。
苦怀六首 其二
郑思肖（宋代）

滔滔流波澜，百川俱颓靡。竞羡吕望贵，独欠伯夷死。

小恩尚思报，大义反忘耻。国家三百年，果何负于尔。
呈法智大师
释本如（宋代）

处处逢头路，头头是故乡。
本来成现事，何必更思量。
偈颂九十三首
释梵琮（宋代）

灭门刺史，破家县令。
一句全提，头正尾正。
塞却耳根，谛听谛听。
出门
李复（宋代）

种禾满东坡，薿薿尺许长。
初苦夏日暴，今为秋雨伤。
耘耔不能施，丛杂众草荒。
农夫荷锄归，无语空徊徨。
秋意呈邻几吴充
司马光（宋代）

新凉入闾巷，旧暑何人扫。
筠笼卖红莲，莎阶坠丹枣。
蕉衫日以卖，纨扇安能好。
蝉悲西风树，燕乱斜阳草。
此意属渊明，篱边几樽倒。
小隐
葛起耕（宋代）

小隐山林习已成，市朝声利让渠争。是非每向静中见，悔吝多从动处生。

且约苍官陪竹友，共邀欢伯访梅兄。岁寒心事期相守，一瞬枯荣任变更。
昭明太子
徐钧（宋代）

有德无年亦可矜，腊鹅兴谤竟难明。
当时虽不为天子，文选犹传万世名。
闻丹丘子于城北营石门幽居中有高凤遗迹仆离群…以寄之
李白（唐代）

春华沧江月，秋色碧海云。离居盈寒暑，对此长思君。

思君楚水南，望君淮山北。梦魂虽飞来，会面不可得。

畴昔在嵩阳，同衾卧羲皇。绿萝笑簪绂，丹壑贱岩廊。

晚途各分析，乘兴任所适。仆在雁门关，君为峨眉客。

心悬万里外，影滞两乡隔。长剑复归来，相逢洛阳陌。

陌上何喧喧，都令心意烦。迷津觉路失，托势随风翻。

以兹谢朝列，长啸归故园。故园恣闲逸，求古散缥帙。

久欲入名山，婚娶殊未毕。人生信多故，世事岂惟一。

念此忧如焚，怅然若有失。闻君卧石门，宿昔契弥敦。

方从桂树隐，不羡桃花源。高风起遐旷，幽人迹复存。

松风清瑶瑟，溪月湛芳樽。安居偶佳赏，丹心期此论。
题西湖竹阁寺
姚勉（宋代）

千古清风白乐天，昔时曾此饱谈禅。
自从西阁无吟迹，惟有东坡嗣旧传。
来往只应湖上寺，听闻误说海中仙。
我来再拜祠堂下，笑摘岩花荐井泉。
博山台
黄庭坚（宋代）

宫亭只说香炉峰，此地今见博山台。
紫烟孤起丽朝日，定是海山飞得来。
化工造物能神奇，不必惊世出蓬莱。
千来隐沦被昭洗，博山我劝尔一杯。
先生发白足力强，遥思秋风醉几回。
童儿数修扫洒职，莫使石面沾尘埃。
读方合山所刻古今释疑书
金德嘉（清代）

万卷书中老此身，楼居岁月岂全贫。过江苦忆东京事，览古偏伤北望神。

野外白衣存信史，山中万汗简识先民。萧萧暮雨班荆地，分手长怀折角巾。

合山云：先人藏书家楼尚有五卷。
俞义夫挽诗
王炎（宋代）

恩爱周姻族，宽和善里闾。
年高无悔吝，身没有名誉。
愿见今何及，从游旧亦疏。
若修耆旧传，言行可追书。
次韵见寄二首
释德洪（宋代）

心亲出倾盖，气合论夙因。久已仰高谊，窃伏淮海滨。

夫子真自重，不减南国珍。笑谈带富贵，翰墨生精神。

譬如千江月，处处能分身。而予续高韵，坐客讥效颦。

安知磁石针，妙处无陈新。思君欲夜话，痛嗟隔城闉。

熟读寄来诗，秀色摩清春。便觉海棠雨，圆吭争滑唇。

游丝登百尺，飞絮沾泥尘。要当为设榻，敷以白氎巾。

看君把麈尾，抑气思旧申。凉肝藉苦语，激烈敢不遵。
题石泉渔歌
陈杰（宋代）

渭川其钓莫钓，濠上知鱼非鱼。几曲清泠寄耳，一声欸乃归欤。
谢陈秀才送诗
韩元吉（宋代）

偶因借得官书读，小札于君一向疏。
忽寄江湖诗百纸，梅花担上雪晴初。
好事近（春暮）
赵善括（宋代）

风雨做春愁，桃杏一时零落。是处绿肥红瘦，怨东君情薄。

行藏独倚望江楼，双燕度帘幕。回首故园应在，误秋千人约。
元夕赐观灯
杨荣（明代）

圣皇御极海宇清，民安物阜天下平。九重端拱敷化理，奇祥上瑞争来呈。

是时佳节届元夕，思与臣民共欢怿。特敕张灯万岁山，锦綵辉煌临太液。

层峦复嶂高崔嵬，祥云瑞霭相萦回。悬知不借巨鳌力，自是瀛岛环蓬莱。

重重叠叠因山势，绣谷丹崖何绮丽。千树银花炫碧空，万斛金莲照平地。

星毬百宝巧妆成，滉漾月华浮水晶。鱼龙杂遝分綵队，笙歌迭进谐新声。

圣皇垂衣临黼扆，百辟趋陪瞻玉几。暖风微袅御炉烟，环佩锵锵彩云里。

仙韶九奏音韵调，和鸾驻跸天香飘。皇情悦豫龙颜喜，万国嵩呼祝帝尧。

微臣素怀葵藿志，何幸遭逢盛明世。但愿海晏黄河清，圣寿齐天万万岁。
挽吴编脩母
商辂（明代）

堂北凄风捲素帷，萱花一夕竟凋衰。词林有子登清秩，机杼无人理断丝。

镜掩香尘鸾影寂，窗含明月鹤声悲。平生见说多贤行，铭勒何惭太史碑。
别安子允
刘子翚（宋代）

得酒犹堪慰倦游，长亭直为故人留。烟尘几处兵犹斗，风雨一年春又休。

尚记虎头初掷笔，终怜猿臂未封侯。离歌唱落榆关月，可是君心耐得愁。
送高遂赴举
祝元膺（唐代）

句曲旧宅真，自产日月英。既涵岳渎气，安无神仙名。

松桂逦迤色，与君相送情。
次杨元会白莲二首
姜特立（宋代）

月为精彩雪为肤，翠盖迎风漾绿珠。
我欲褰裳赊一顾，能回玉面向人无。
萧宅二三子赠答诗二十首。客请马兰
卢仝（唐代）

嵩山未必怜兰兰，兰兰已受郎君恩。

不须刷帚跳踪走，只拟兰浪出其门。
老恨
刘叉（唐代）

雪打杉松残，补书书不完。懒学渭上翁，辛苦把钓竿。
登山巅下瞰克鲁伦河周览山川形势指麾营阵
玄烨（清代）

策马登崇冈，冈势亦崔嵬。浩浩见河流，迢递西隅来。

杳然罕人迹，周览复徘徊。命我熊罴士，往驻山之隈。

旌旗布林麓，寇见应疑猜。六师压其阵，贼势立崩摧。

麾示诸部曲，号令肃风雷。俯视窟中兔，殄灭同纤埃。
浯溪
曹一龙（宋代）

行乐乘阴好，谁能困墨朱。
重阳激数客，尽日款三吾。
烟惨江山古，风清竹木癯。
漫郎如可作，分酒酹茱萸。
水调歌头·小队拥龙节
丘崈（宋代）

小队拥龙节，三度过鲈乡。烟波万顷，欸波绉湿斜阳。何处渔舟唱晚，最是芦花风断，欸乃一声长。矫首望空阔，逸兴坠微茫。笑尘缨，何日许，濯沧浪。天随甫里，相寻无处一凄凉。会把水光山色，收入烟蓑短艇，胜世作清狂。举酒属公子，富贵未渠央。
灵然居士施曲木禅床因坐小参以颂示众
释守卓（宋代）

灵然家秘曲木床，愿供长灵坐八荒。衲子惺惺为掀倒，翻然独露本然光。

本然光透呵呵笑，无限虚空呈一窍。南海波斯弄琵琶，声声解作单于调。
送寇元弼王文举
贺铸（宋代）

无端嵇氏叟，早结曹家偶。
不遂龙蛇藏，翻从牛马走。
东西只强颜，清镜照人顽。
攲枕知归路，开屏认旧山。
甘心折腰膂，为饱来西楚。
始验釜生鱼，还悲厕中鼠。
两君冰玉人，倾盖许相亲。
何意尘埃地，欻游云汉津。
佳时第行乐，不与华年约。
大白酒交酬，长笺诗间作。
俄报戍期秋，扁舟去莫留。
台乡淮水北，和氏玉坑头。
飘颻同李郭，到岸逢摇落。
俱是长年人，得忘弥日恶。
劳生不自知，会合复何时。
笼鸟槛猿思，烹鸡炊黍期。
此期谅难必，幸勿忘今日。
固有梦依依，可无书一一。
徐国壮山河，黄楼入望多。
後时三五夕，奈尔月明何。
佳句妙酝鼎至再和以谢 其一
虞俦（宋代）

不为河鲀赋荻芽，一壶且复荐枯虾。灯花也似知人喜，来报归期的不赊。
寄表弟项少莲时司训建德
许彭寿（清代）

尽多名士画牢丸，薇省犹供苜蓿盘。清瘦自怜同鹤熊，羞珍何蓿脍龙肝。

性成姜桂终嫌辣，骨傲风霜尽耐寒。我寄浮生随处好，几时同隐钓台滩。
雨夜怀仁近二首
方回（元代）

料我今谁识，交君日渐深。
相看如骨肉，有志各山林。
佐酒无珍具，成诗每痛箴。
昼逢常夜别，雨阻定晴寻。
送鲍中丞赴太原
卢纶（唐代）

分路引鸣驺，喧喧似陇头。暂移西掖望，全解北门忧。

专幕临都护，分曹制督邮。积冰营不下，盛雪猎方休。

白草连胡帐，黄云拥戍楼。今朝送旌旆，一减鲁儒羞。
秋热次高仲贻韵
林季仲（宋代）

坐我甑釜中，逾月不得脱。
劳生亦何聊，喘喘觅少活。
驾言往空谷，卧听惊濑{左氵右聒}。
遭逢褦襶子，此事又中夺。
天公不我怜，定为化邓渴。
一夜翻河汉，散作珠玑泼。
檐垂素练直，柏枕鸣聒聒。
更饶窗户间，萧瑟溅飞沫。
老火谢余晖，削迹去如掇。
乃知造化心，潜通本无遏。
繁暑移清凉，变化在一抹。
田父有喜言，侬得垄穗捋。
却忆灌溉时，搰搰抱瓮钵。
王者仁如天，寸物恶伤割。
独爱夏日长，器度何不豁。
向隅泣一夫，满堂蹙其頞。
余凉止殿阁，芜垢直可{左发右刂}。
我愿均此施，远尔归囊括。
措意肤寸间，六合可旋斡。
宁容凶逆俦，肆虐为旱魃。
掣电备麾旟，鞭雷供叱咄。
号令挟风行，声飞齐万筈。
腥羶悉荡攘，再见天地阔。
孰与长畏人，朝夕怀臲卼。
老学庵自规
陆游（宋代）

尧德被四表，其本在身修。
江河水稽天，发源乃涓流。
人忍於搏水，习熟且解牛。
象箸与玉杯，漆器实其由。
斯须失兢畏，恶名溢九州。
始乎为善士，终可蹈轲丘。
孰置汝太山？孰挤汝污沟？降福孰汝私？得祸孰汝雠？圣狂在一念，祸福皆自求。
易箦汝所知，垂死勿惰偷。
日者多言八字生生未知尽处答之
湛若水（明代）

日者誇八字，不绝而生生。未知了尽处，六合安能绳。

多寿人多辱，多寿人多憎。尼侨人欲杀，远大何足徵。

不如生我心，生生合天灵。即是无穷门，何必求广成。
燕城读史
罗公升（宋代）

千秋一言致宰相，匈奴已谓朝廷轻。
那知汉家有故事，倒取屠贩居公卿。
呈胡舍人二首
释宝昙（宋代）

东观何如双树家，丝絇归践故园沙。
静知水镜中人物，香识炉烟上鬓华。
尽有春风飞燕子，岂无诗兴到梅花。
自怜老子归来晚，不得追随八月槎。
偈颂一百三十三首 其一○○
释法薰（宋代）

九年坐兀兀，胡僧无妙诀。长安路坦然，夜行人不绝。
秋风 其四
陈邦彦（明代）

阊阖天开涣汗多，琼楼高处挠霜娥。声传回野韝鹰鸷，冻合层霜候雁过。

龙火戒寒催筑圃，角弓初劲解防河。马肥好度阴山碛，银鬣分飘奏凯歌。
诚意伯刘国桢使楚饯别于孙鸿胪宅得枝字
欧大任（明代）

燕台征骑早春时，九陌青青折柳枝。玉节星随周使者，朱陵云识汉官仪。

澧兰尽入词人赋，湘竹宁忘帝子思。鸿雁从来飞不到，天涯何处问归期。
长至朝天宫习仪
冯奕垣（明代）

阳回黍谷琯葭飞，一线昭阳日影迟。天子万年新玉历，汉宫千载旧朝仪。

寒云钟漏因风落，辇道旌旗向晓披。此日宸旒欣拜舞，年年长献未央诗。
奉韵酬谢
张埴（宋代）

得失无常所未论，相辉辈行几人存。
小山政自惭为弟，老瓦何期饮到孙。
橘盎且还诸老乐，梅花尤是丈人尊。
向谁谓我翻公案，持向风流觅一樽。
早梅有感
王柏（宋代）

新阳来复未十日，窗外梅花已狼藉。
晴光烘过冰雪融，微风不狼暗香密。
争呼清樽相尉藉，无数落英坠巾帙。
儿童但喜花开早，太早翻令我心栗。
今年寒色苦未老，户穴不固泄万蛰。
造化不翕何以张，不然生道几於息。
明言岁事未足言，深忧南气日驰北。
谁道东君庾岭来，煮酒银瓶荐嘉实。
明河篇
宋之问（唐代）

八月凉风天气晶，万里无云河汉明。
昏见南楼清且浅，晓落西山纵复横。
洛阳城阙天中起，长河夜夜千门里。
复道连甍共蔽亏，画堂琼户特相宜。
云母帐前初泛滥，水晶帘外转逶迤。
倬彼昭回如练白，复出东城接南陌。
南陌征人去不归，谁家今夜捣寒衣？
鸳鸯机上疏萤度，乌鹊桥边一雁飞。
雁飞萤度愁难歇，坐见明河渐微没。
已能舒卷任浮云，不惜光辉让流月。
明河可望不可亲，愿得乘槎一问津。
更将织女支机石，还访成都卖卜人。
两鹤
妙复（清代）

昔年两白鹤，巢我青松林。夜寒时警露，众壑流清音。

一鹤恋故时，孑焉守云岑。一鹤忽遐举，天路探幽深。

神山境恍惚，浩浩谁能寻。惊飙吹未息，素羽愁难任。

故林遥待汝，贞此岩阿心。
小砚跌破命儿廷璋胶固诗以识之
戴亨（清代）

一片端溪石，相随历岁时。吟哦长我共，辛苦独君知。

此破虽关数，斯文实在兹。岂甘来护弃，将效范馨遗。
砻岩寺
孙觌（宋代）

千松夹道直，一水抱村流。清绝小丛林，绕舍竹修修。

老僧惯见客，坏衲雪满头。野果折奇苞，畦蔬剪新柔。

漂零五管去，邂逅一笑留。诗成写君壁，纪此梦中游。
次韵黄秀才秋兴二首 其一
滕毅（明代）

西风如水洒絺衣，无数南来候雁飞。朔漠地寒收王气，岷峨秋尽敛余厓。

三泉忽报金棺葬，万国同瞻玉玺归。相见不须谈往事，百年耆旧眼中稀。
明月棹孤舟 江上
吴绮（清代）

黄叶几枝横洒舍。摆西风、酒旗低亚。醉不成欢，心难与问，谁是芦中人也。

万里江声潮欲泻。似当年、雷轰万马。两眼秋云，一身斜日，长啸佛狸祠下。
送乐秀才归新淦
王庭圭（宋代）

夜雨涨新碧，晓舟摇古堤。帆从金水落，家在日梁西。

万竹绕茅屋，千峰隔钓溪。探囊能起死，门外想成蹊。
净成上老父供阻雪十日二首 其二
释函是（明代）

雨雪濛濛天地昏，指中马外眼前存。远思几处未归客，近对何前可共论。

浩浩风传新水碓，皑皑砌绕旧蔬园。此时此际成孤赏，独拥寒襟深闭门。
舟行 其二
商盘（清代）

花信番番至，东风胜剪刀。春寒添𦂱毼，濑浅阁𦨴艚。

赤豹宁无从，芳兰尚有皋。溯洄吟未罢，出听舞鲸鳌。
舟行步一杯亭春望前韵 其二
霍与瑕（明代）

扁舟达夜行，明月出天际。一见紫云城，再见龙津第。

遥水落风花，微香吹月桂。风月涌金波，漾漾激湍逝。

激湍自快心，磷石多为厉。寄语操舟人，滩高应少憩。
王有道诗刊成谢林教授
韩淲（宋代）

七卷灵溪集，有谁能为传。既劳亲校勘，便得与雕镌。

从昔诗虽在，因兹名可全。摩挲新叙引，羡尔广文贤。
祝英台近 寄蘅圃兼怀耕客
沈岸登（清代）

藕丝风，吹渐老，芸筑枕晴沼。髣髴帘衣，凉压半蟾小。

添他井石髴珑，红泥亭外，飐一镜、晚秋疏蓼。

雨花扫。夜分吟榻移灯，频催耒边调。不似天涯，黑蝶赋情少。

待寻桃叶春帆，听歌曲子，对孙楚、酒楼斜照。
石上丛竹
释居简（宋代）

斗石森微干，杯泓托茂林。不多犹绝俗，虽小亦虚心。

风噎纤纤玉，蟾低琐琐金。胸中渺千亩，尺许对曾阴。
贾元识和诗酬以前韵
王十朋（宋代）

河东丈人年及稀，精神矍铄心瑰奇。新来移居向山谷，一尊时得同论诗。

酒量汪汪可胜斛，醉后挥毫动盈幅。新诗疏越似朱弦，不才何用煎胶续。
雪中忆张亨父次宾之韵复用韵写怀 其一
倪岳（明代）

坐看初雪转霏微，已觉尖寒到客衣。岁事半于愁里过，乡心全在梦中归。

经秋寥落慵开卷，长日萧条静掩扉。却怪故人音信绝，海天空阔雁来稀。
刘景仁自雷州别二亲还永丰过白沙赠之
陈献章（明代）

何处寒笳动晓风，江门别舸太匆匆。半肩不是雷阳物，何得雷阳在梦中。
山居十首
薛嵎（宋代）

柴门长日关，不碍溪水流。
桃花树难寻，怅望回轻舟。
虽无武陵源，事与昔人侔。
已矣勿复言，白首安吾丘。
温日观画葡萄二首 其一
郑元祐（元代）

伊昔钱唐温日观，醉兀竹舆殊傲岸。却将书法画葡萄，张颠草傲何零乱。

枝枝叶叶点画间，醉瞠白眼看青天。狂呼大盗杨总统，天不汝诛吾厚颜。

杨加箠死曾不畏，故老言之泪尚潸。画成葡萄谁赏识？惟有鲜于恒啧啧。

醉叩斋室支离疏，拊摩悲歌泪填臆。鲜于设浴师浣之，为师涤垢曾弗辞。

人言结袜张廷尉，千载风流宁异兹？蔓如龙须实马乳，问师挥毫奚独取？

只因汉使远持来，野老诗成泪如雨。
买鱼
陆游（宋代）

卧沙细肋何由得？出水纤鳞却易求。
一夏与僧同粥饭，朝来破戒醉新秋。
归计未成不胜家山之思用元明山谷唱酬韵寄成
赵蕃（宋代）

近来多病不饮酒，少日兴酣那计觞。
当面背面从誉毁，覆手翻手分炎凉。
老骥伏枥志千里，壮士悲歌泣数行。
故里悠悠无远梦，寒猿历历断人肠。
道宫夜醮
潘玙（宋代）

五云宫阙拥霓旌，子夜剩章扣玉清。
星月满坛尘不动，天风吹落步虚声。
数珠歌
释印肃（宋代）

如是数珠祇一颗，离垢摩尼光不破。佛说刹说众生说，三世一切说这个。

未了人，休将过，成佛人希念佛多。却将妄念数如麻，念来年久却成魔。

假慈悲，当什么，顺时吉，逆时祸。行住坐卧似风牵，诳谤佛法如行货。

木槵子，麻穿过，假名一百单八个。和酒和肉耀心光，谁觉死来连汝堕。

心念肉，口波波，业识如是怎奈何。灵府未清徒念佛，身心净土自弥陀。

旃檀成，来惠我，拈起连天笑一和。自家不比这般人，黄叶止啼元是我。

聪明人，犹较可，二乘闻说心如火。几百劫中用数珠，今日教人都诀破。

善男子，不恁么，法无断灭言无过。一人道假百千虚，何不学西来达磨。

不立文字无唱和，寂灭光中神护佐。九年面壁没人知，直指人心少林坐。

雪齐腰，割臂堕，犹自惺惺不放过。徵诘神光勿得心，忽然解悟方担荷。

报参玄，休懡㦬，决择身心是什么。虚空何物可相当，体得一如闲打坐。

十方诸佛念珠同，法界圆明无两个。
依韵和刘敞秀才
梅尧臣（宋代）

安得采虚名，师道欲吾广。虽然成术业，曾不计少长。

孔孟久已成，富贵得亦傥。后生不闻义，前辈惧为党。

退之昔独传，力振功不赏。舌吻张洪钟，小大扣必响。

近世复泯灭，务觉多忽恍。今子诚有志，方驾已屡枉。

自惭怀道浅，所得可下上。正如种青松，而欲托朽壤。

典册皆可寻，圣言皆可仰。幸无增我过，此语固不爽。
万松山赠张省元
释智愚（宋代）

铣爷无门扉不通，静如古井鉴秋容。
乐天自得道中术，时引清风吹万松。
程使君生辰歌
唐庚（宋代）

使君来分铜虎符，哺养百姓如哺雏。设弧在旦人奔走，举首争为使君寿。

但愿使君如乃翁，福德种种皆圆融。官至大中年九十，诸郎鸣玉左右立。
为赵振文赋马塍歌
赵汝谠（宋代）

旧闻城北有马塍，聚花成锦常留春。我家苕水近来到，输他年留寻芳人。

相誇此地百金惜，閒出奇花万钱直。接贴翻腾费工巧，拣搆移将斗颜色。

园翁爱花如子孙，寸生尺长勤培根。南邻北邻贫富改，独守养性经凉温。

兄今已得閒居趣，扁舟暂向官塘路。攀条摘蕊娱性情，对月看云想风度。

歌长词逸不可当，鬓发垂白吟沧浪。
度支苏才翁挽词三首
梅尧臣（宋代）

二十识君貌，交游非一朝。
魄光沉碧海，志业陨青霄。
洛客旧为社，楚人今作招。
素车京岘路，应不似嶕嶢。
第一百九十四
文天祥（宋代）

黎民困逆节，残孽驻艰虞。
孰云网恢恢，自及枭獍徒。
思琴高
鲍溶（唐代）

琴仙人，得仙去。万古钓龙空有处，我持曲钩思白鱼。

仙溪绿尽含空虚，天钧踪迹无遗馀。烧香寄影在岩树，

东礼海日鸡鸣初。
近得沅儿出抚秦中之信因作诗以箴之
张藻（清代）

读书裕经纶，学古法政治。功业与文章，斯道非有二。

汝宦久秦中，荐膺封圻寄。仰沐圣主慈，宠命九重贲。

日夕为汝祈，冰渊慎惕励。譬诸欂栌材，斫小则恐敝。

又如任载车，失诫则惧踬。扪门五夜惭，报答奚所自。

我闻经纬才，持重戒轻易。勿以求烦苛，勿以察猥细，勿胶柱纠缠，勿模棱附丽。

端己励清操，俭德风下位。大法而小廉，积诚以去伪。

西土民气醇，质朴鲜糜费。丰镐有遗音，人文郁炳蔚。

况逢郅治隆，钧陶综万类。闾阎守耕凿，馌亩士依媚。

大田岁屡丰，多遗秉滞穗。鼓腹遍康衢，击缶乐酒饎。

民力久普存，爱养在大吏。润泽因时宜，撙节善调剂。

古人树声名，根柢性情地。一一践履真，实心贯实事。

曩迹永不磨，昔贤庶可跂。千秋照汗青，今古合符契。

不负生平学，不存温饱志。卓哉韩范贤，治绩前史备。

事事规模之，其乃克有济。上酬高厚恩，下为家门庇，我家祖德诒，箕裘罔攸坠。

痛汝早失怙，遗教幸勿弃。衰年逼桑榆，垂老筋力瘁。

曳杖看飞云，目断秦山翠。睡起日高春，乾鹊噪新霁。

披衣览镜奁，霜雪满鬟髻。惟馀望汝心，任大勤自毖。

书此远寄汝，汝宜日诵记。勉旃矢弗渝，用作官箴肄。
雨寒
杨时（宋代）

天幕阴云积，萧萧雨正霪。
泥污关市寂，水入御沟深。
破屋寒侵骨，哀弦冻绝音。
更愁风力健，瘦怯不能禁。
送道士何端阳往武当
杨慎（明代）

篸岭之峰丹翠含，金膏水碧孕重岩。磨蚁游人陟风磴，骖鸾仙侣坐冰嵌。

三霄宝月悬青樠，千岁玄霜下紫杉。此去暂离应万里，鹤书何日寄遥缄。
水亭读凤皇山藏稿赠黄尧衢 其二
佘翔（明代）

蓬门深谢客，隐几意何如。偃蹇便科发，穷愁懒著书。

松阴移短榻，鸟迹乱前除。幽独春相媚，无劳叹索居。
句
萧德藻（宋代）

秋浩荡中遥指点，一螺许是定王城。
甲申大水二首
滕岑（宋代）

歙水震荡方流东，婺水南来塞其冲。
二水争雄屹不去，孤城汇为河伯宫。
经旬水落流民复，身存不用嗟无屋。
君不见去年金虏破淮壖，城郭千里无人烟。
月夜作
陆游（宋代）

江风吹微云，长空散鱼鳞。
秋露洗明月，青山涌冰轮。
我病适良已，欣然岸纶巾。
索酒恼诸儿，哦诗惊四邻。
颇觉胸次空，未叹白发新。
庭菊卧残枝，奇香犹绝尘；园梅虽未花，瘦影已可人。
方池湛奫沦，丑石立嶙峋。
幸无千金费，亦足终吾身。
乐哉何所恨，击壤从尧民。
锦堂春（留合肥林倅）
阮阅（宋代）

江入重关，山围翠巘，湖边自古巢阳。正梅残林坞，冰泮池塘。闻巢当年父老，记梅福、曾隐南昌。有长堤万柳，映□参差，尽是甘棠。

共夸金斗下缺
和许嵩老江上舟灾
晁说之（宋代）

火德孝严嗟掠虚，祝融江面怒心余。
千寻赤尾干尧历，百仞红鳞灭禹书。
丙穴烘天谁得及，丁翁奔日更难如。
文昌右辖知几早，无妄之灾不我居。
平生易象论孙虚，富贵功名不愿余。
政府频垂忧国泪，梵宫独看竺乾书。
众惊赤壁复焚尔，自擅三禅早晏如。
回首焚躯并溺骨，何为不早傍禅居。
偈颂一百零一首
释慧性（宋代）

云收天际，杲日当空。
坐立俨然，如何通信。
自是不归归便得，五湖烟浪有谁争。
田家即事
赵蕃（宋代）

东村鞭牛耕未已，西村车水愁秧死。
可怜番人长苦辛，旱乾水秧年年事。
旱乾水秧天之为，天意如回一弹指。
所愁郡县无良吏，不得辛勤住田里。
偏头关作
屈大均（明代）

往议搜河套，谁令飞渡频。三关元犄角，诸将故逡巡。

市口黄云满，岢岚白草新。降羌休弄管，流泪有征人。
又得湖字
刘克庄（宋代）

帝赐先生一曲湖，画船领客泛菰蒲。
覆茅亭子寻犹远，隔柳人家看似无。
渴嗜瀑泉频遣汲，醒行钓岸屡嗔扶。
假令不立功名死，史笔须编入酒徒。
和晏相公湖上十月九日三首 其二
韩维（宋代）

断桥孤屿寒光外，短楫轻舟夕照中。未必江湖能胜此，野棠梨叶赤如枫。
临江仙·浅浅余寒春半
晏几道（宋代）

浅浅余寒春半，雪消蕙草初长。烟迷柳岸旧池塘。风吹梅蕊闹，烟细杏花香。
月堕枝头欢意，从前虚梦高唐，觉来何处放思量。如今不是梦，真个到伊行。
西江月（桂州同僚饯别）
张孝祥（宋代）

窗户青红尚湿，主人已作归期。坐中宾客尽邹枚。盛事它年应记。

别酒深深但劝，离歌缓缓休催。扁舟明日转清溪，好月相望千里。
净业湖雨小憩僧舍得句有怀李四侍郎次雷字韵
觉罗崇恩（清代）

黑白云花涌作堆，芙蓉墉外殷轻雷。风从荇藻交时见，雨自菰蒲响处来。

投树禽喧山寺暝，荷蓑人去野花开。每逢佳景思君共，恨不僧寮话茗杯。
魏抚干挽诗
魏了翁（宋代）

同姓又同升，知君莫我深。
磨人三寸铁，行己四知金。
雪柏擎苍干，霜钟振晓音。
若人今在否，抚事一沾襟。
初过汉江
崔涂（唐代）

襄阳好向岘亭看，人物萧条值岁阑。
为报习家多置酒，夜来风雪过江寒。
台湾竹枝词 其二十四
谢金銮（清代）

不事耘锄乱插田，条条溪涧自成川。水云六月鱼鳞雨，斗米何曾值百钱。
句 其三
欧阳经（宋代）

小桃斜映绿杨丝，激水泠泠漾日晖。
南郊大礼诗 其八
王禹称（宋代）

千官云拥御楼时，朝服纷纷换礼衣。万里梯航归大国，一声雷雨破圜扉。

青蝇传去人人喜，丹凤衔来处处飞。收尽洛南迁客泪，全家潜望日边归。
题张子正观察溪风亭二首
张偁（唐代）

亭临流水上，地接古城隈。
日永檐楹静，春深锦绣开。
鸥随清漾远，风杂乱香来。
怀咏北山檄，招邀翠作堆。
饯李惟桢使君迁浙江行省参政领金华诸郡 其一
王世贞（明代）

仙官去领金华部，迂叟频翻玉屈卮。三载润叨时雨足，五更愁屈德星稀。

飞帆隐隐棠千树，别曲依依麦两岐。无那郑公迁镇后，浣花花事与谁期。
同朱悔人大雨渡江呈李镜月 其一
王又旦（清代）

渡口烟初暝，孤舟客未归。楚天低远岸，江雨撼危矶。

指顾千峰失，空濛一叶飞。中流叹奇绝，不敢怨沾衣。
天仙子·茅舍数椽山下盖
吴承恩（明代）

茅舍数椽山下盖，松竹梅兰真可爱。穿林越岭觅干柴，没人怪，从我卖，或少或多凭世界。
将钱沽酒随心快，瓦钵磁瓯殊自在。酕醄醉了卧松阴，无挂碍，无利害，不管人间兴与败。
颂古九首 其八
释善悟（宋代）

台山路坦平，婆子苦商量。赵州勘破了，清风满大唐。
淳熙二年发太上皇帝太上皇后册宝十一首
佚名（隋代）

重翟出房，社衣被躬。
委委佗佗，河润山容。
圣皇临轩，圣母在宫。
定受鸿名，兴天无穷。
托名抚松处士赠栎社诸君子
陈瑚（明代）

桃李不耐久，逢春发其华。冉冉去春光，飞雪落残霞。

莫怨春无情，汝自开还落。莫怨风狂吹，汝自浮且薄。

太华有长松，郁郁干青霄。羡汝不改心，岁寒尚未凋。

愿君学长松，慎勿学桃李。用此古人言，遍告诸君子。
守风厦门排闷 其三
孙元衡（清代）

心解天韬巨浪边，苏兰樵桂对茶烟。会寻鱼鸟逍遥理，先探阴晴捭阖篇。
废贡院为米廪过之值盘厫
艾性夫（元代）

担夫勇似踏槐忙，卫卒严於夹棘防。
千古文章成画饼，万人场屋忽敖仓。
籍存尚或思班爵，礼废宁容并去羊。
立尽斜阳还独笑，功名自古梦黄粱。
秋晚十咏·饮酒
李弥逊（宋代）

渊明不止酒，屈原长独醒。
一樽有妙理，二字未忘形。
车上无垂坠，眼中谁白青，
陶然醒醉外，物外两冥冥。
送王龟龄著作赴会稽大宗丞
陆游（宋代）

大将上兵符，军容备扫除。
恭惟陛下圣，方采直臣书。
忽报分司去，还寻入幕初。
宗藩虽旧识，莫遣得亲疏。
霜天晓角 同香山敬可夜坐倦圃
曹溶（明代）

月华千顷，画烛摇花冷。恰到五湖深处，平生事、付渔艇。

鹤警铜壶静，做成今夜永。正是愁肠无限，几片叶、送秋影。
秋夜
张耒（宋代）

月到啼蛩壁，风摇睡鹊枝。
秋来客不寐，遥夜漏何迟。
已近风霜节，寂无蚊蚋时。
天时只自尔，浪遣宋生悲。
丑奴儿
晏几道（宋代）

昭华凤管知名久。长闭帘栊。日日春慵。闲倚庭花晕脸红。

应说日谷无人后，此会相逢。三弄临风。送得当筵玉盏空。
寄题喻叔奇国傅郎中园亭二十六咏爱山堂
杨万里（宋代）

诗人性癖爱看山，晓坐堂中夕嬾还。
只对月山无限好，月山外面八双鬟。
尖送云友归行都
武衍（宋代）

落落奇男子，长年走客尘。
白身无寸禄，青眼欠高人。
病为思诗苦，贫缘立行真。
片雷留不住，归醉洛阳春。
睢阳五老图赞
吕祖谦（宋代）

同支派别胄遥遥，南渡衣冠尚北朝。
千载画图文献在，两朝开北政明昭。
公卿倡和遵皇运，嗣子传家念祖饶。
幸得庆源流自远，匡扶人世释尘嚣。
答俞氏 其二
王世贞（明代）

严冬河水涸，扁舟不可方。君子念仳离，中夜奏清商。

四坐皆掩袂，欲起更彷徨。浮云南北垂，宿鸟东西翔。

我欲和此曲，沈块结中肠。竦身就危途，欢爱竟茫茫。

勖哉居平思，毋为厌景光。
感秋四十首 其十五
陈子升（明代）

多年贫贱惯，颇觉俗尘稀。蜾蠃入筠管，飞鹑恋葛衣。

何曾挟策出，翻欲聚粮归。抗手谢知己，毋令心曲违。
古寺晴岚
邓伯凯（明代）

过堂钟罢日三竿，如雾如烟锁佛坛。满地落红春寂寂，上林空佛画漫漫。

衲衣频焙薰笼暖，贝叶浓翻讲座寒。安得狂风为吹散，重扶短杖叩禅关。
和何元清韵九绝
王炎（宋代）

屋边花萼自离披，屋底臞儒但著书。
游冶郎君应冷笑，不能暇逸独可欤。
游虎邱题吴王试剑石
钱福那（清代）

铸得干将试及锋，虎邱挥处剑生风。至今一片痕摧白，当日千生火迸红。

宛似切泥陶舍外，俨同饮羽石棱中。生公讲处留遗迹，已化神龙入碧空。
雪窗董寺丞将指平谳安晚来访因举似偃溪为下一则语
郑清之（宋代）

佛法方当恶剧时，偃溪笑里袖钳锤。不教管领千云衲，打彻头关更问谁。
惜花 其三
李经垓（清代）

昨朝花正好，今日花已老。借问爱花人，落花扫不扫。
辰溪
尤维雄（清代）

秀绝辰溪县，冈峦列市阛。流分九江水，郭绕五城山。

大酉能探策，丹砂好驻颜。缮完应有术，烽火近诸蛮。
题水竹居
胡仲弓（宋代）

云根无觅处，藏在此山阿。
地僻尘缘少，心清诗料多。
竹虚元有节，水止故无波。
甚欲投簪去，同君住薜萝。
蝶恋花
姚云文（宋代）

春到海棠花几信。堠馆余寒，欲雨征衣润。燕认杏梁栖未稳。特丹忽报清明近。

恨入青山连晓镜。香雪柔酥，应被春消尽。绣阖深深人半醒。烛花贴在金钗影。
游谢乡
陈克（宋代）

雨里落帆游谢乡，寒声古木共荒凉。四山为我洗苍玉，况有故人归上方。
和阮亭绿雪诗
陆嘉淑（明代）

岕山纱帽顶，歙溪松萝岩。蒸炒与烘焙，其妙苦不兼。

虎丘日铸价，欲敌气味儳。银瓶署细字，绿雪谁所缄。

烹泉手亲泼，一啜意已忺。燕中泽泻卤，吐漱常恨咸。

昨来一夜雨，白液浮岩嵌。欣然接新句，上有红印钳。

渔洋竟同好，清韵流霜帘。诗翁字山白，初卸南来帆。

不惜手露芽，分贻压贫奁。犀液泛翠瓯，蟾香透重襜。

顿轸昔所珍，时俗定可砭。何须怀莼羹，千里炊豉盐。
寄常父 其二
孔平仲（宋代）

红蓼最宜秋雨湿，绿槐无奈晚风吹。向来不用忧烦暑，庭户清凉自有诗。
亚夫碎玉斗（一作裴次元诗）
裴夷直（唐代）

雄谋竟不决，宝玉终不爱。倏尔霜刃挥，飒然春冰碎。

飞光动旗帜，散响惊环珮。霜洒绣障前，星流锦筵内。

图王业已失，为虏言空悔。独有青史中，英风观千载。
偶书
郑刚中（宋代）

冬温霜气薄，日暮岚烟重。
萧然一区宅，半与主人共。
门前行迹稀，病足免迎送。
观书忽倦懒，酒力亦微动。
寒灯吐孤花，布被寻幽梦。
缘识
宋太宗（宋代）

玄珠道在口中衔，未信前人明似鉴。
试问心田佯兀兀，可怜肌骨瘦岩岩。
树影临窗迷远思，渴禽恋水复用搀。
炼得气来身且健，日斜常望鹤栖杉。
留别金市诸友一首
王阮（宋代）

扁舟昔东下，徒友却西归。
久客幸无恙，诸公皆可依。
途穷须暂哭，鸟倦不能飞。
他日相寻地，江南一翠微。
清晓望小姑山在烟云杳蔼间
金武祥（清代）

山色船头辨有无，一峰隐秀不嫌孤。晓江揩得明如镜，雾鬓云鬟看小姑。
初秋同王季重李立素游莫愁湖
李孙宸（明代）

嘉陟讵云逖，有美湖上台。驾言送远行，复得旷中怀。

朋好来不送，徒御亦无猜。主人眷佳会，日晏出尊罍。

微飔涤烦暑，命酌尘襟开。吴童发妙讴，丝肉终宴谐。

抚景能无赋，愧乏和客才。含情俱未申，眄晷忽已颓。

何以永兹游，长歌意徘徊。
满庭芳·一向沉空
佚名（宋代）

一向沉空，偏枯着静，痴人枉费工夫。磨砖作镜，缘木欲求鱼。见月何须用指，观花悟、总是真如。聪明士，随机解物，无愠无愉。为仙为佛事，不增不减，非实非虚。露堂堂，光赫赫，一颗神珠。混俗凝然不染，居众处、尘法难拘。知常用，巍巍荡荡，何所不虚无。
鹊桥仙·七夕
苏轼（宋代）

缑山仙子，高清云渺，不学痴牛騃女。凤箫声断月明中，举手谢、騃人欲去。
客槎曾犯，银河微浪，尚带天风海雨。相逢一醉是前缘，风雨散、飘然何处？
莆田杂诗二十首 其四
刘弇（宋代）

梅井经疏凿，如闻自昔人。玉奁深贮月，云乳暖藏春。

桐叶谁新汲，葵芽好问津。端堪事杯酌，泠汰客襟尘。
杂咏四首
范仲淹（宋代）

梓人一笑白云乡，杞桂森森遇豫章。
闻道周公绳墨在，天庭谁此遇明堂。
中秋白莲沼上见月
黄佐（明代）

穆穆金波照玉泉，人间天上共婵娟。云移宝镜初离匣，风定骊珠正在渊。

万里河山看桂阙，九霄环佩听娥仙。芙蓉不为烟霜老，更觉光辉异昔年。
减字木兰花
吴则礼（宋代）

河西春晚。独有柳条来入眼。塞外斜斜。不道欺寒红杏花。

边笳初发。与唤团团沙塞月。雁响连天。谁倚城头百尺栏。
吕潭境
高叔嗣（明代）

连山望不极，况复楚云长。
万树含春色，孤村带夕阳。
解鞍当古戍，投袂及空堂。
去国日方远，怀君意敢忘。
白石洞
刘黻（宋代）

片石立云端，群峰向下看。
夜坛星斗近，秋阁洞天寒。
泉滴疑传漏，人危怯倚阑。
降魔孤剑在，却并御书安。
诗一首
赵师训（宋代）

庆元宰相事纷纷，说着令人暗断魂。
好听当时刘弼语，分些官职乞平原。
晚对
赵蕃（宋代）

朝从前山看，莫与后岭对。
晓雾或纷绿，晚烟增紫翠。
送枯崖归囊山
胡仲弓（宋代）

江湖无足禁，信步到温陵。
借榻同为客，打包别有僧。
禅心如此水，诗句可传灯。
已尽山阴兴，归欤扫葛藤。
王用和归从莆水寄呈后村
胡仲弓（宋代）

江湖从学者，尽欲倚刘墙。
自笑尘埃眯，难薰衣钵香。
薜萝缘古树，桃李背春场。
萤爝飘流去，能依万丈光。
游道何二山晚饮倪氏玉湖
程公许（宋代）

草草盘蔬一酒壶，虎岩小憩转金舆。静观生物春风里，笑拂诗牌劫火馀。

散策松阴寒悄悄，撷香梅径雪疏疏。归航未迫西山暮，碧浪湖边看网鱼。
山居即事
释绍嵩（宋代）

掩望闲欹枕，身心俱寂然。
蹉跎已甘分，游息或谈玄。
独得万古意，何劳百响煎。
功名与世事，欲问即攀缘。
宋颂九首·皇祖
石介（宋代）

皇帝神武，畴也戏豫。
元年四月，筠叛于潞。
皇祖躍马，至潞城下。
筠窘赴火，焦头烂骻。
客有为留春咏者亦命赋之
徐渭（明代）

春去春来何所之，春花随尔亦全稀。黄金大药终难驻，红袖娇遮晚更飞。

忍唱骊驹催客去，欲冯啼鸟唤侬归。年年此际肠堪断，何事东君如别离。
杂歌谣辞。得体歌
佚名（唐代）

得体纥那也，纥囊得体那。潭里船车闹，扬州铜器多。

三郎当殿坐，听唱得体歌。
忆弟作
刘崧（元代）

永夜不能寐，披衣起彷徨。念我骨肉亲，三年辞故乡。

故乡不得归，越绝虎与狼。婉娈抱弱子，远滞湘水傍。

湘水自东来，不见征鸿翔。念昔遘难初，进退何仓皇。

既兴悼亡叹，旋赋远游章。田园舍之去，秋草俱已荒。

念子抱耿介，敝褐凋风霜。心危虑鲜舍，鬓落恐易苍。

徒闻篇翰积，矧婴贫病伤。维时春泽敷，群卉各扬芳。

翳我手足情，沦落天一方。载歌常棣篇，具迩固其常。

逝言事堂构，庶以永乐康。毋徒事游衍，阔绝劳相望。
南柯子
陈三聘（宋代）

烟树观前浦，风苹听远洲。等闲来上水边楼。怅望天涯、何处有归舟。

香断灯花夜，歌停扇影秋。欲缄尺素说离愁。不见双鱼、空有大江流。
雨后感情
元稹（唐代）

瓮开白酒花间醉，帘卷青山雨后看。
杂咏一百首·梅福
刘克庄（宋代）

忽去忽吴卒，深逃安汉公。
翻身天地外，脱屣市朝中。
怀归
郑思肖（宋代）

突兀高楼落照间，此身迥出俯人寰。客心不逐年华老，诗兴何人月夜闲。

峡水流归天际海，淮云飞度浙中山。杜鹃啼后归舟发，只有春愁满载还。
和天宁因上人次韵
王之道（宋代）

日月漂流一鸟过，别来心迹病维摩。
是非孰辨聊分谤，诞信相讥要止讹。
摇落独怜松不改，澄清尝见海无波。
句中有眼劳开警，更问诸人会得麽。
廉村族人命赋唐补阙薛公墓
薛嵎（宋代）

何处青山无白骨，先生高节死犹存。
古今人物一抔土，闽浙诗书百世孙。
乡邑有祠尊往哲，樵芻知禁避荒垣。
断碑残碣堪摩拭，惭愧年年宿草蕃。
前广昌令胡君仲合白塔小饮
汤显祖（明代）

眼里金台不可登，江天一醉几年曾。
欹巾曲槛过鸣雨，苾步斜年到塔棱。
咏逐蟾流开夕帐，坐分虫语暗秋灯。
谈交亦自风尘好，独宿孤游也未能。
夜登镇远楼作
赵载（宋代）

边城屹屹拂云端，塞草荒凉玉宇寒。九曲星河天欲曙，三通鼓角夜将阑。

虚涵万象明蟾迥，斜挂层峰列宿团。四望遥连浑似水，玉门辉映有无看。
寄赠刑部郎李松圃，题诗卷后
李宪噩（清代）

生事在诗篇，清才更少年。拜官原应宿，探句自如仙。

野兴独寻寺，秋吟多在船。无须见标格，一卷已脩然。
稻花桑花
舒岳祥（宋代）

稻花花中王，桑花花中后。
余花毕嫔妃，以色媚左右。
稻花吹早香。风露千万亩。
上以奉玉食，粢盛及醴酒。
下以饱苍生，亿兆餔其口。
桑花虽无华，红葚映纤手。
皇后首亲蚕，六宫承傅姆。
天生众裸虫，无羽毛飞走。
匪此皆冻死，性命安得有。
予谓二花者，斯民之父母。
昔予赋麦花，适当来牟候。
未及歌二花，三花谁可后。
请续时夏诗，以为风化首。
四月二十夜试院赋呈李荫墀唐春卿二尚书
陈宝琛（清代）

一笑重来选佛场，冬烘换得满头霜。横流无地容刍狗，古道何人惜饩羊？

旧侣贞元犹作健，遗音正始末全亡。他年追忆还疑梦，官烛花残月半廊。
忆北堂小梅
彭汝砺（宋代）

梅与小桃相间栽，梅花应会斗寒开。春风最惬慈亲意，想得安舆暇日来。
春近
陆游（宋代）

开禧忽见第三春，身寄枫林野水滨。
吾道幸逢天道在，物华又与岁华新。
效原处处堪行乐，道路人人可问津。
剩办青鞋并布袜，若耶已报绿生鳞。